Onwettige myners skuldig aan honderde aanklagteArgieffoto van onwettige mynbedrywighede (Foto: Jennifer Bruce/ZUMA) Altesaam 22 onwettige myners is Maandag in die hooggeregshof in Virginia in die Vrystaat aan honderde aanklagte van onder meer geldwassery, rampokkery, betreding en oortreding van die Wet op Immigrasie skuldig bevind. Kapt. Philani Nkwalase, woordvoerder van die Valke, het gesê die skuldigbevinding spruit uit ŉ voorval in April 2014, toe die Valke, in samewerking met ŉ sekuriteitsmaatskappy, op ŉ onwettige myn by die Masimong-myn in Welkom toegeslaan het. Volgens Nkwalase het die onwettige myners die geslote myn sedert Augustus 2012 beset. Die beskuldigdes het aanvanklik op 843 aanklagte tereggestaan, maar is op 577 aanklagte skuldig bevind. Die talle aanklagte teen hulle sluit in rampokkery, geldwassery, betreding, oortreding van die Wet op Immigrasie en die Wet op Edelmetale, asook diefstal van meer as R120 miljoen. Die hof sal vandeesweek versagtende en verswarende omstandighede aanhoor voordat die beskuldigdes gevonnis sal word. Lt.genl. Mthandazo Ntlemeza, die nasionale hoof van die Valke, het die skuldigbevinding verwelkom en dit as ŉ “grensverskuiwende oomblik” in die stryd teen onwettige mynbedrywighede beskryf. “Dit is ŉ welkome presedent wat deur die howe gestel is en sal ons pogings om onwettige mynaktiwiteite hok te slaan, ŉ hupstoot gee. Ons is trots op ons span wat gehelp het om ŉ suksesvolle skuldigbevinding in die saak te bewerkstellig,” het Ntlemeza gesê.